KLASA: 034-05/25-01/30

URBROJ: 711-02-01/03-2024-2

Zagreb, 27. veljače 2025. g.

**TATJANA HOLJEVAC**

**zamjenica pravobraniteljice za djecu**

**Predmet: mišljenje na zahtjev obveznice Tatjana Holjevac,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 25. veljače 2024.g. pod KLASA: 034-05/25-01/30 zaprimilo zahtjev za mišljenje koje je podnijela Tatjana Holjevac, zamjenica pravobraniteljice za djecu.

U podnesenom zahtjevu obveznica ističe kako je zamoljena od strane Pravnog fakulteta Sveučilišta u Zagrebu, ovaj put na Katedri za upravno pravo, da održi tri predavanja u travnju 2025. godine na temu Sustav azila u Republici Hrvatskoj, za koja je predviđen honorar. Obveznica ističe da je ovakav upit već slala za Katedru za obiteljsko pravo, pa nije sigurna treba li za svako takvo predavanje posebno tražiti informaciju o dopuštenosti obavljanja. Ugovor joj još nije dostupan pa ga nije u mogućnosti poslati.

Povodom navedenog zahtjeva, Povjerenstvo u sastavu Aleksandre Jozić-Ileković, predsjednice Povjerenstva i Nike Nodilo Lakoš, Ines Pavlačić i Ane Poljak, članica Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21 i 36/24, dalje ZSSI) na 73. sjednici održanoj 27. veljače 2025., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je sukladno čl. 17. st. 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo ističe kako, s obzirom da se radi o edukacijskoj djelatnosti, obveznica može

obavljati poslove predavača na Pravnom fakultetu Sveučilišta u Zagrebu uz istovremeno obnašanje dužnosti te za predmetne poslove primati naknadu.

Povjerenstvo upućuje obveznicu da je sukladno čl. 17. st. 4. ZSSI-a dužna navedenu naknadu prijaviti u godišnjoj imovinskoj kartici za onu godinu u kojoj je naknadu ostvarila.

Povjerenstvo napominje i kako obveznica nije dužna svaki puta zatražiti mišljenje Povjerenstva vezano za obavljanje edukacijskih djelatnosti na Pravnom fakultetu Sveučilišta u Zagrebu odnosno da je dužna zatražiti mišljenje Povjerenstva samo ako bi bila u dvojbi oko dopuštenosti obavljanja određenog posla, a budući da je čl. 17. st. 3. ZSSI-a izričito propisano da za obavljanje edukacijske djelatnosti nije potrebno prethodno odobrenje Povjerenstva.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Tatjana Holjevac, elektroničkom dostavom
2. Objava na internetskoj stranici Povjerenstva
3. Pismohrana